CONCLUZIILE CONSILIULUI

din 24 mai 2022

privind gripa aviară înalt patogenă (HPAI): o abordare strategică pentru dezvoltarea vaccinării ca instrument complementar de prevenire și control

(2022/C 245/03)

CONSILIUL UNIUNII EUROPENE

1. SUBLINIAZĂ că gripa aviară înalt patogenă (HPAI) este o boală transfrontalieră a animalelor care are capacitatea de a se răspândi foarte rapid, indiferent de frontierele naționale, având consecințe socioeconomice grave, afectând agricultura și perturbând comerțul.

2. REAMINTEȘTE că, din cauza capacității zoonotice a anumitor tulpini de HPAI, aceasta poate prezenta, de asemenea, un risc pentru sănătatea umană.

3. CONSTATĂ cu mare îngrijorare că, în ultimii doi ani, au avut loc pe teritoriul Uniunii Europene trei sezoane epidemice majore, iar actuala epizootie HPAI este cea mai gravă din istoria recentă.

4. REAMINTEȘTE Concluziile Consiliului din 2019 (1), care insistă puternic asupra rolului esențial al biosecurității și afirmă, în general, că ar trebui depuse toate eforturile pentru a preveni introducerea sau răspândirea pe teritoriul UE a bolilor animale transfrontaliere, pentru a reduce la minimum consecințele acestora.

5. CONSTATĂ că, pe lângă aplicarea unor măsuri stricte de biosecuritate, vaccinarea ar putea completa măsurile existente de prevenire și control împotriva HPAI și ar putea contribui la reducerea riscului de răspândire suplimentară a virusului în rândul populației de păsări domestice, contribuind astfel și la reducerea expunerii umane.

6. În plus, CONSIDERĂ că vaccinarea ar putea, în cele din urmă, să contribuie, de asemenea, la reducerea reformării preventive a unui număr mare de păsări sănătoase pentru a controla epizootiile HPAI, care sporește îngrijorarea în rândul cetățenilor și este dificil de împăcat cu obiectivul de dezvoltare a unui sistem alimentar european durabil, care a fost aprobat de Consiliu ca parte a concluziilor sale privind strategia „De la fermă la consumator” (2).

7. REAMINTEȘTE că standardele internaționale ale Organizației Mondiale pentru Sănătatea Animalelor (OIE) și legislația UE fac deja posibilă vaccinarea împotriva HPAI, dar, din diverse motive, o astfel de vaccinare nu este practicată la scară largă. Printre aceste motive se numără, în special, nu numai lipsa unor vaccinuri împotriva HPAI eficace și sigure, aprobate în UE, ci și faptul că vaccinarea ar putea constitui un obstacol în calea exporturilor de carne de pasăre și de produse din carne de pasăre, deoarece o serie de țări terțe restricționează importurile de animale vaccinate și de produse provenite de la acestea. În plus, sunt necesare, de asemenea, cunoștințe științifice suplimentare, inclusiv evaluări actualizate ale riscurilor.

Prin prisma celor de mai sus,

8. REAFIRMĂ că biosecuritatea și supravegherea rămân pietre de temelie importante în lupta împotriva HPAI, dar CONSIDERĂ că vaccinarea ar putea deveni un instrument complementar relevant.

9. ÎNDEAMNĂ Comisia și statele membre să își intensifice eforturile pentru a dezvolta strategii de vaccinare pentru prevenirea și controlul HPAI, concentrându-se asupra zonelor, speciilor și practicilor agricole expuse riscului. REMARCĂ faptul că sunt necesare eforturi comune în mai multe domenii pentru a atinge acest obiectiv, dar ESTE FERM CONVINS că astfel de eforturi vor da roade importante.

10. SOLICITĂ dezvoltarea și autorizarea în continuare a unor vaccinuri eficace și sigure pentru diferite specii de păsări de curte, care să ofere suficientă imunitate împotriva tulpinilor virusului HPAI aflate în circulație. Aceste vaccinuri ar trebui să fie ușor de administrat și compatibile cu practicile agricole din UE. În orice caz, ar trebui să fie posibilă diferențierea animalelor vaccinate de cele infectate. INVITĂ Comisia și statele membre să colaboreze cu industria farmaceutică pentru atingerea acestui obiectiv.

11. SUBLINIAZĂ importanța monitorizării evoluției tulpinilor virusului aflate în circulație și, de asemenea, a oricăror modificări ale eficacității vaccinurilor în raport cu eventuale noi tulpini de virus.

12. CONSIDERĂ că este esențial să se identifice și să se remedieze lacunele din evaluările riscurilor pentru a sprijini dezvoltarea strategiilor de vaccinare de către autoritățile competente, după caz, și, prin urmare, SALUTĂ CĂLDUROS intenția Comisiei de a mandata Autoritatea Europeană pentru Siguranța Alimentară să își actualizeze avizul privind vaccinarea împotriva HPAI (3). În plus, INVITĂ Comisia și statele membre să încurajeze și să sprijine elaborarea unor instrumente de modelare pentru a evalua impactul vaccinării asupra răspândirii virusului și pentru a optimiza strategiile de vaccinare.

13. INVITĂ Comisia să stabilească norme pentru o supraveghere adaptată adecvată și robustă care să însoțească vaccinarea împotriva HPAI atunci când are loc, cu scopul de a demonstra statutul de indemn de HPAI, ținând seama de costurile implicate.

14. ÎNCURAJEAZĂ Comisia și statele membre să efectueze studii pentru a evalua costurile/beneficiile vaccinării la nivelul UE și, respectiv, la nivel local.

15. ÎNCURAJEAZĂ statele membre să elaboreze strategii și soluții bazate pe riscuri, adecvate pentru tipurile și circumstanțele locale de producție.

16. ÎNCURAJEAZĂ statele membre să efectueze studii clinice de vaccinare și să pună la dispoziție rezultatele acestora prin intermediul colaborării științifice, după caz, în conformitate cu cadrul juridic relevant, luând în același timp măsuri preventive adecvate pentru a proteja sănătatea animală și umană, aceste studii clinice fiind esențiale pentru a colecta cunoștințe științifice și a sprijini definirea strategiilor de vaccinare.

17. INVITĂ Comisia să analizeze opțiuni privind mecanisme de achiziție în bloc sau de bancă de vaccinuri pentru a asigura o aprovizionare cu vaccinuri robustă și reactivă.

18. ÎNCURAJEAZĂ toți actorii relevanți să comunice în mod activ cu părțile interesate, cu scopul de a crește gradul de conștientizare cu privire la importanța vaccinării, precum și la impactul preconizat al acesteia.

19. SOLICITĂ eforturi comune în vederea creșterii acceptabilității principiului vaccinării împotriva HPAI în comerțul internațional. În acest scop, INVITĂ Comisia și statele membre: — să se angajeze împreună într-un dialog cu partenerii comerciali ai UE; — să promoveze discuții în cadrul OIE la nivel mondial și regional, cu scopul de a dezvolta în continuare standarde internaționale pentru a facilita comerțul în condiții de siguranță, bazându-se, de asemenea, pe conceptele de regionalizare și compartimentare. Pentru a atinge aceste obiective, SOLICITĂ Comisiei și statelor membre să elaboreze rapid o foaie de parcurs operațională pentru a sprijini aceste dialoguri și discuții.

(1) „Concluziile Consiliului privind biosecuritatea, un concept general cu o abordare unitară pentru protejarea sănătății animale în UE”, adoptate la 18 iunie 2019 (10368/1/19 REV1).

(2) Concluziile Consiliului privind strategia „De la fermă la consumator”, adoptate la 19 octombrie 2020 (12099/20).

(3) EFSA Journal (2007) 489, Scientific Opinion on ‘Vaccination against avian influenza of H5 and H7 subtypes in domestic poultry and captive birds’ (Aviz științific privind „Vaccinarea păsărilor de curte domestice și a păsărilor ținute în captivitate împotriva subtipurilor H5 și H7 ale virusului gripei aviare”) – EFSA-Q-2006-309, adoptat la 11 mai 2007.